**SELETUSKIRI**

**Jõelähtme Vallavolikogu määruse eelnõu „Jõelähtme Vallavolikogu 16.12.2021 määruse nr 5 „Koolieelsetes lasteasutustes lapsevanema poolt kaetava osa määr ja tasumise kord“ muutmine juurde**

1. **Sissejuhatus ja eelnõu eesmärk**

Käesoleva eelnõu ja seletuskirja koostas haridus- ja kultuuriosakonna juhataja Carmen Viherpuu (telefon 605 4867, e-post carmen.viherpuu@joelahtme.ee).

Kehtivas määruses on kehtestatud lasteaia kohatasu määrad Eesti Rahvastikuregistris olevate elukohtade alusel. Kohatasu on erinev Jõelähtme valla registris ja teise omavalitsuse registris elukohta omavatele peredele. Kohatasu lapse eest, kelle enda ja kelle vanema(te) elukoht on Eesti Rahvastikuregistri andmetel Jõelähtme vald, on 60 eurot kuus. Teise omavalitsuse registris olevatele peredele on kohatasu määraks 20% Vabariigi kehtestatud töötasu alammäärast (177,20€).

1. jaanuarist 2022 vabastati lasteaia kohatasu maksmisest lapsevanem kui lapse ja tema vanema(te) elukoht Eesti Rahvastikuregistri andmetel on jooksva aasta 1. jaanuarist ja katkematult Jõelähtme vald. Lapsevanema(te)le, kelle enda ja lapse elukohaks rahvastikuregistri andmetel on Jõelähtme vald peale 1. jaanuari, rakendub määruses kehtestatud kohatasu määr (60€ ühes kuus lapse kohta).

Peredele, kelle laps käib teise omavalitsuse munitsipaallasteaias ning kelle elukohta on jooksva aasta 1. jaanuarist Jõelähtme vald, hüvitab Jõelähtme vallavalitsus selles lasteaias kehtiva kohatasu määra esitatud taotluse alusel.

Käesoleva määruse muutmise eesmärk on luua võrdsed võimalused neile peredele, kes on Jõelähtme vallas oma elukoha registreerinud peale 1. jaanuari. Olenemata, kas laps käib Jõelähtme valla või teise omavalitsuse munitsipaallasteaias, on lasteaia kohatasu lapse eest 60€ kuus.

1. **Ülevaade määruses tehtavatest muudatustest**

Määruses täiendatakse paragrahvi 5 lõikega 1¹, millega reguleeritakse lasteaia kohatasu hüvitamine peredele, kelle elukoht on Eesti Rahvastikuregistri andmetele Jõelähtme vallas peale 1. jaanuari ning laps käib teise omavalitsuse munitsipaallasteaias.

Taotluse alusel hüvitab vallavalitsus lapsevanemale vastavas lasteasutuses kehtiva kohtasu määra ja Jõelähtme vallas kehtiva lasteaia kohatasu määra vahe.“ (Näiteks: Tallinna lasteaia kohatasu on 108,09€, Jõelähtme vallavalitsus hüvitav perele 48,09€).

1. **Eelnõu mõju valla eelarvele**

2025. aastal käib Jõelähtme valla registriga lapsi nelja erineva omavalitsuse munitsipaallasteaias, kokku 56 last. Lasteaia kohatasu hüvitame 36 perele, taotluste alusel. 2025. aasta märtsikuu EHISe andmetel on 6 last (5 last Tallinna lasteaias ja 1 laps Maardu lasteaias), kes käivad teise omavalitsuse munitsipaallasteaias ning on oma elukoha Jõelähtme valda registreerinud peale 1. jaanuari käesoleval aastal.

Toome eraldi välja omavalitsuse koos seal kehtiva lasteaia kohatasu määraga, mis on kehtestatud teise omavalitsuse lastele:

|  |  |  |  |
| --- | --- | --- | --- |
|  | Lasteaia kohatasu määr teise OV registriga peredele | Lapsevanema poolt kaetav summa (võrdne Jõelähtme vallas kehtiva kohatasu määraga) | **Jõelähtme valla poolt hüvitatav summa** |
| TALLINN | 108,09€/ 118,72€ | 60€ | **48,09€/ 58,72€** |
| MAARDU | 132,90€ | 60€ | **72,90€** |
| KUUSALU | 132,90€ | 60€ | **72,90€** |
| ANIJA | 115,18€ | 60€ | **55,18€** |

Määrus hakkab kehtima 1. maist. Käesoleva eelarve perioodi sisse jääb 8 kuud. Tallinnas erinevad lasteaia kohatasud lasteaedades basseini olemasolu tõttu. 2025. aasta eelarvesse toob määruse muudatus täiendavat kulu kokku 2506,80€ / 2932€.

Lapsevanem peab esitama hüvitise saamiseks taotluse.

|  |  |  |  |  |
| --- | --- | --- | --- | --- |
|  | 1 lapse kulu kuus | laste kulu kuus kokku | **8 kuu kulu** | 1 aasta kulu |
| Tallinn | 48,09€ (basseinita) | 240,45€ | **1923,60€** | 2885,40€ |
|  | 58,72€ (basseiniga) | 293,60€ | **2348,80€** | 3523,20€ |
| Maardu | 72,90€ | 72,90€ | **583,20€** | 874,80€ |

Carmen Viherpuu

haridus- ja kultuuriosakonna juhataja